'Sex and the city'-akteur (57) sterf | Maroela Media
Willie Garson. (Foto: Dee Cercone/Everett Collection/Facebook)
Willie Garson, bekend vir sy rol as Stanford Blatch in die gewilde televisiereeks Sex and the city, is Dinsdag in die ouderdom van 57 dood.
Sy seun, Nathen Garson, asook 'n woordvoerder vir die televisienetwerk HBO, het die nuus bevestig.
Hoewel die presiese oorsaak van Garson se dood nie bekend gemaak is nie, is dit alombekend dat hy 'n stryd teen kanker gevoer het.
Garson was besig om te werk aan die nuwe Sex and the city-reeks getiteld And just like that, waarin hy die rol van Carrie Bradshaw (vertolk deur Sarah Jessica Parker) se vriend Stanford vertolk.
Garson het ook rolle in NYPD Blue en White Collar gehad.
Talle bekendes het hulle medelye teenoor Garson se familie uitgespreek nadat die nuus van sy afsterwe aan die lig gekom het.
"Ek het jou so lief, pappa. Rus in vrede, ek is so bly dat jy al jou avonture met my kon deel en dat jy soveel kon bereik. Ek is so trots op jou. Ek sal jou altyd lief hê, maar nou is dit tyd vir jou om 'n avontuur op jou eie aan te pak," het Nathen op Instagram geskryf.
"Willie Garson was in die lewe en op die skerm 'n toegewyde vriend en 'n helder lig vir almal in die heelal," het 'n woordvoerder van HBO in 'n verklaring gesê.
"Hy het een van die mees geliefde karakters in die HBO-panteon geskep en was 'n lid van ons familie vir byna 25 jaar. Ons betreur sy afsterwe en betuig ons innige meegevoel aan sy familie en geliefdes."
Willie Garson en Sarah Jessica Parker in 'n toneel uit 'Sex and the City'. (Foto: IMDb)
Sterkte aan sy gesin, en vriendekring. Mag onse Liewe Jesus julle styf vashou in hierdie moeilike tyd wat vir julle voorle.